da en en en fr de da id da nb da da da da da nb da da de en en
De Gamle spadserede sig til en komfortabel sejr over Forty Øst. - Svanholm Cricketklub
Lørdag d. 25. juni 2016 kl. 22:34 af Henrik Pfaff
På en nogenlunde lun, men noget blæsende aften (så tak for læsejlet) vandt De Gamle sikkert med kun 7 spillere over Forty Øst, ligeledes med kun syv mand. Så problemerne fra sidste år ser ud til at fortsætte i det nye år, dette på trods af en forholdsvis stor bruttotrup. Om det er nogen trøst, så ser det ud til at de andre klubber også har de samme problemer.
De Gamles anfører, Allan From, pointerede meget kraftigt over for referenten, at han minsandten igen havde vundet lodtrækningen og valgte at gå til gærdet. Så dette er hermed præciseret. Selv om vi kun var 7 spillere, var det et slagkraftigt mandskab, der stillede op.
IMichael Petersson (17) blev sendt ind for at åbne, men desværre mistimede han et stød, der blev sikkert grebet. Makkeren Lars Jensen (25*) satte sammen med Michael fut i scoringen, så vi efter 6 overs stod med 55 på tavlen. Anfører Allan (26*) havde igen ikke lyst til stå alt for længe ved gærdet, så i løbet af nul komma fem fik han banket sine point ud, selv om den sidste toer tog lidt lang tid. Allan Majgaard (26*) og Dennis Zachariasson (27*) bragte totalen godt i vejret, så sidstegærdet Jan Bøgh Nielsen (6*) fik fornøjelsen af at score de sidste point (med besvær), da Dennis ikke måtte score flere point, fordi han var tæt på maksimum-scoren. Det lykkedes os dog alligevel at bruge samtlige 20 overs, så totalen endte på 150 point.
Forty Østs hold virkede på papiret ikke skræmmende, men i cricket kan man aldrig vide sig helt sikker, selv om opgaven set med Forty's øjne ikke så helt nem ud. Min medskriver Ole Christiansen bemærkede da også tidligt i Forty's innings, at De Gamle ville vinde denne kamp sikkert. Vores to åbningsbowlere, Dennis (1 for 14) og Allan M. (0 for 20), lagde da også godt fra land. Jan Bøgh (2 for 14) overtog fra Allan's ende, og undervejs bemærkede begge skrivere, at det lykkedes for Jan at bowle en glimrende googly (det er ikke den på billedet, man ser ham kaste, selv om det godt kunne se sådan ud). Og som afslutning fik Lars (0 for 5) lov til afslutte, nu da det var lykkedes for ham at få fri fra politiet. Alle 20 overs brugt og Forty endte med 66 point på tavlen.
Efterfølgende skulle nogle i bad, medens andre havde travlt med at forberede 'hot wings' (som jeg fejlagtigt tidligere har kaldt 'chicken wings'- men det er vist relateret til bedstemødres slaskede overarme), således at begge spillere kunne sidde med en skummende fadøl, som Forty's Michael Goskjær af en eller anden uforklarlig årsag følte trang til at spendere på alle, og nyde de lune hot wings med tilbehør i form af blandet salat samt flute.
Svanholm 150 for 2 på 20 overs
Forty Øst 66 for 5 på 20 overs